Presentada la 45 edició del Concurs Internacional de Fideuà
07 maig 2019

## Presentada la 45 edició del Concurs Internacional de Fideuà07 maig 2019Última actualització: 14 juliol 2025

![](../gestion/img/frances_190506_3889.jpg)  
  

La Casa de la Marquesa va acollir ahir l'acte de presentació de la 45 edició del Concurs Internacional Fideuà de Gandia. Hi van assistir l'alcaldessa de Gandia, Diana Morant; Francesc Colomer, secretari autonòmic de Turisme; el president de l'Associació organitzadora, Avelino Alfaro, així com representants del consistori, empresaris i membres de l'Associació Gastronòmica Fideuà de Gandia.

Durant la seua intervenció, **Francesc Colomer** va voler destacar que "_un projecte com aquest és una carrera de relleus i sempre hem de tindre la convicció que el millor està per vindre" "Hem de buscar l'excel·lència i la qualitat. Hem de coordinar-nos i cooperar per desenvolupar processos d'intel·ligència compartida per sobre de la cobdícia i l'egoisme_" i afegia que "_la gent que es dedica a la cuina, a la gastronomia, renúncia a molts aspectes de la seua vida. Quan tots estan de festa, la gent de l'hostaleria se sacrifica. Hem de reconéixer-vos socialment com un gran motor econòmic però també com un factor de recuperació dels nostres valors_".  
Colomer va finalitzar el seu discurs agraint a tots els que han fet possible que aquestes 45 edicions "h_agen estat una realitat per fer valdre la nostra gastronomia davant la societat_".

Per la seua banda, **Avelino Alfaro**, va destacar que al llarg de l'any, s'organitzen degustacions per remarcar el nostre plat insígnia. "_Hem de gaudir de la cuina que realitzem i de la fideuà. Tinc l'honor de cuinar i donar a conéixer la fideuà en molts llocs i de conéixer a molta gent que reconeix el nostre treball_".

Finalment, **Diana Morant**, ha qualificat el concurs com un "_fita per a la nostra ciutat_" i va felicitar a tota la família de la fideuà i al sector "_per la il·lusió que poseu cada dia quan serviu el nostre plat típic i per l'hospitalitat que us caracteritza_".

"_La fideuà és el relat de la nostra història. És la nostra essència i és el mar que ens envolta. La gastronomia és un factor important a l'hora d'elaborar productes turístics de la qual podem presumir. Els visitants demanen cada vegada productes autèntics, volen conéixer el genuí del lloc que visiten i els hostalers i els cuiners sou els intèrprets del territori a través dels vostres plats_".

La màxima responsable de la gestió Turística de Gandia ha destacat que s'ha signat l'adhesió de la nostra ciutat a la Xarxa Gastroturística de la Comunitat Valenciana i de la seua marca "**L'exquisit Mediterrani**". "_Com a ciutat volem fomentar la gastronomia del nostre territori com a recurs turístic de primera ordre. És un element diferenciador i hem d'impulsar aquests sectors en tota la seua cadena de valor. Els agents públics i privats hem de connectar iniciatives que tinguen la qualitat i la innovació com a base per generar nous recursos turístics_".

[Twittear](https://twitter.com/share)